Document ID: 32014R1014

DELEGOVANÉ NARIADENIE KOMISIE (EÚ) č. 1014/2014
z 22. júla 2014,
ktorým sa dopĺňa nariadenie Európskeho parlamentu a Rady (EÚ) č. 508/2014 z 15. mája 2014 o Európskom námornom a rybárskom fonde, ktorým sa zrušujú nariadenia Rady (ES) č. 2328/2003, (ES) č. 861/2006, (ES) č. 1198/2006 a (ES) č. 791/2007 a nariadenie Európskeho parlamentu a Rady (EÚ) č. 1255/2011, pokiaľ ide o obsah a štruktúru spoločného systému monitorovania a hodnotenia pre operácie financované z Európskeho námorného a rybárskeho fondu
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 508/2014 z 15. mája 2014 o Európskom námornom a rybárskom fonde, ktorým sa zrušujú nariadenia Rady (ES) č. 2328/2003, (ES) č. 861/2006, (ES) č. 1198/2006 a (ES) č. 791/2007 a nariadenie Európskeho parlamentu a Rady (EÚ) č. 1255/2011 (1), a najmä na jeho článok 107 ods. 1 v spojení s jeho článkom 109 ods. 1,
keďže:
(1)
V článku 107 nariadenia (EÚ) č. 508/2014 sa stanovuje zriadenie spoločného systému monitorovania a hodnotenia s cieľom merať výsledky Európskeho námorného a rybárskeho fondu (ďalej len „ENRF“). Uvedený systém by mal najmä pomôcť preukázať pokrok a výsledky spoločnej rybárskej politiky a integrovanej námornej politiky Únie s cieľom posúdiť efektívnosť, účinnosť a význam operácií ENRF; prispievať k cielenejšej podpore spoločnej rybárskej politiky a integrovanej námornej politiky; podporovať spoločný proces získavania nových poznatkov súvisiaci s monitorovaním a hodnotením a poskytovať spoľahlivé hodnotenia operácií ENRF založené na dôkazoch, ktoré sa zahrnú do rozhodovacieho procesu.
(2)
Mal by sa definovať obsah a štruktúra spoločného systému monitorovania a hodnotenia, aby sa zabezpečilo vykonávanie dostatočných a náležitých činností hodnotenia. Preto je potrebné stanoviť zoznam spoločných ukazovateľov, ktoré majú členské štáty používať na to, aby sa tieto údaje mohli zhromažďovať na úrovni Únie a Komisia mohla posudzovať výsledky ENRF vo vzťahu k cieľom politiky stanoveným v nariadení (EÚ) č. 508/2014.
(3)
Podľa článku 109 nariadenia (EÚ) č. 508/2014 musia byť spoločné ukazovatele uplatniteľné na každý program a musia súvisieť s východiskovou situáciou, ako aj s finančnou realizáciou, výstupmi a výsledkami programu. Tieto spoločné ukazovatele sa takisto využijú na preskúmania výkonnosti uvedené v článku 21 ods. 1 nariadenia (EÚ) č. 1303/2013.
(4)
Spoločné ukazovatele by mali byť v súlade s ukazovateľmi stanovenými pre programové priority v článku 27 ods. 4 nariadenia Európskeho parlamentu a Rady č. 1303/2013 (2), medzi ktoré patria ukazovatele súvisiace s pridelenými výdavkami, ukazovatele výstupov súvisiace s podporovanými operáciami a ukazovatele výsledkov súvisiace s príslušnou prioritou. Mali by zahŕňať aj kontextové ukazovatele týkajúce sa východiskovej situácie pred realizáciou programu.
(5)
Ukazovatele uvedené v článku 107 ods. 2 nariadenia (EÚ) č. 508/2014 sa týkajú vplyvu programu na úrovni každej priority Únie a nie sú predmetom tohto nariadenia.
(6)
S cieľom umožniť okamžité uplatňovanie opatrení stanovených v tomto nariadení by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie,
PRIJALA TOTO NARIADENIE:
Článok 1
Obsah a štruktúra spoločného systému monitorovania a hodnotenia
1. Spoločný systém monitorovania a hodnotenia uvedený v článku 107 nariadenia (EÚ) č. 508/2014 pozostáva z týchto prvkov:
a)
intervenčná logika ukazujúca vzájomné pôsobenie medzi prioritami, cieľovými oblasťami a opatreniami podľa článku 18 ods. 1 písm. a) a článku 116 nariadenia (EÚ) č. 508/2014;
b)
súbor spoločných ukazovateľov uvedený v článku 109 nariadenia (ES) č. 508/2014;
c)
príslušné súhrnné údaje o operáciách vybraných na financovanie stanovené v článku 97 ods. 1 písm. a) nariadenia (EÚ) č. 508/2014;
d)
výročná správa o vykonávaní operačného program stanovená v článku 114 nariadenia (EÚ) č. 508/2014 v spojení s článkom 50 nariadenia (EÚ) č. 1303/2013;
e)
hodnotiaci plán stanovený v článku 115 nariadenia (EÚ) č. 508/2014 v spojení s článkom 56 nariadenia (EÚ) č. 1303/2013;
f)
hodnotenia ex ante a ex post a všetky ostatné činnosti spojené s hodnotením programu ENRF, ako je stanovené v článkoch 115, 116 a 117 nariadenia (EÚ) č. 508/2014 v spojení s článkom 55, 56 a 57 nariadenia (EÚ) č. 1303/2013;
g)
preskúmanie výkonnosti, ako sa stanovuje v článku 21 ods. 1 nariadenie (EÚ) č. 1303/2013.
2. Ak sa uplatňujú článok 97 ods. 1 písm. a) a články 114 až 117 nariadenia (EÚ) č. 508/2014 v spojení s článkom 21 ods. 1 a článkami 50, 55, 56, 57 nariadenia (EÚ) č. 1303/2013, riadiaci orgán používa počas jednotlivých prvkov spoločného systému monitorovania a hodnotenia zoznam spoločných ukazovateľov uvedených v článku 109 nariadenia (EÚ) č. 508/2014.
Článok 2
Zoznam spoločných ukazovateľov
Zoznam spoločných ukazovateľov uvedených v článku 109 nariadenia (EÚ) č. 508/2014 je stanovený v prílohe VI k tomuto nariadeniu.
Článok 3
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. júla 2014

Labels: 2
19
8
6
15